ค่าฝุ่น PM2.5 กรุงเทพมหานครและปริมณฑล ลดลงต่อเนื่องไม่มีพื้นที่เกินเกณฑ์มาตรฐานแล้ว
ค่าฝุ่น PM2.5 กรุงเทพมหานครและปริมณฑล ลดลงต่อเนื่องไม่มีพื้นที่เกินเกณฑ์มาตรฐานแล้ว นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 25 มกราคม 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 14 - 46 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงต่อเนื่องเกือบทุกพื้นที่จากเมื่อวานนี้ 24 มกราคม 2563 โดยไม่พบมีพื้นที่ไหนเกินเกณฑ์มาตรฐานที่กำหนด เนื่องจากมีลม ความเร็วลมสูงสุด 20.4 กิโลเมตรต่อชั่วโมง ทำให้ฝุ่นละอองไม่สะสม ประกอบกับ การจราจรคล่องตัว ทำให้ฝุ่นละอองกระจายตัวได้ดีและลดลง โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละออง กรมอุตุนิยมวิทยา ได้คาดการณ์สภาพอากาศระหว่างวันที่ 25 - 29 มกราคม 2563 ความกดอากาศสูง หรือมวลอากาศเย็นจากประเทศจีนอีกระลอกหนึ่งจะแผ่เสริมลงมาปกคลุมภาคตะวันออกเฉียงเหนือและทะเลจีนใต้ ขณะที่คลื่นอากาศในกระแสลมฝ่ายตะวันตกจะเคลื่อนผ่านภาคเหนือและภาคตะวันออกเฉียงเหนือ ทำให้บริเวณประเทศไทยตอนบนมีฝนฟ้าคะนองและลมกระโชกแรงในระยะแรก หลังจากนั้นอุณหภูมิจะลดลง ส่วนกรุงเทพมหานครและปริมณฑลจะมีฝนฟ้าคะนองร้อยละ 10–30 ของพื้นที่ กับลมกระโชกแรงบางแห่ง คาดว่า จะช่วยลดการสะลมของฝุ่นลงได้ขณะที่สถานการณ์หมอกควันภาคเหนือ 9 จังหวัด วันนี้ 25 มกราคม 2563 คุณภาพอากาศอยู่ในระดับคุณภาพดีมากถึงมีผลกระทบต่อสุขภาพ โดยปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 17 - 118 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 24 - 156 ไมโครกรัมต่อลูกบาศก์เมตร มีแนวโน้มค่าฝุ่นละอองเพิ่มสูงขึ้นในหลายพื้นที่จากเมื่อวานนี้ 24 มกราคม 2563 โดยบริเวณตำบลพระบาท อำเภอเมือง จังหวัดลำปาง ตำบลบ้านดง อำเภอแม่เมาะ จังหวัดลำปาง และตำบลนาจักร อำเภอเมือง จังหวัดแพร่ ค่าฝุ่น PM 2.5 และ PM 10 พุ่งสูงอยู่ในระดับสีแดงจากการเผาในที่โล่งและยังพบเกินมาตรฐานระดับสีส้มอีก 4 พื้นที่ สาเหตุยังคงเกิดจากการเผาในที่โล่งทำให้ฝุ่นละอองเพิ่มสูงขึ้นต่อเนื่องและส่งผลกระทบต่อสุขภาพ จึงขอความร่วมมือประชาชนหยุดและลดการเผาในพื้นที่เสี่ยงฝุ่นละอองพุ่งสูงกระทบประชาชนในพื้นที่ได้รับอันตรายต่อสุขภาพ